Diari Oficial de la Generalitat Valenciana


Sumari del DOGV 4341, del 23-09-2002 (2002/9690)

ACORD de 22 de juliol de 2002, de la Comissió Territorial d'Urbanisme de Castelló, relativa a ajust d'alineacions, en el municipi de la Mata.
---------------------------------------------------------------------------------------------------------------------------------------------

### Dades del document

Número de DOGV
:   4341

Data del DOGV
:   23-09-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/9690


Data del document
:   22-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * pla d'urbanisme

ACORD de 22 de juliol de 2002, de la Comissió Territorial d'Urbanisme de Castelló, relativa a ajust d'alineacions, en el municipi de la Mata. [2002/9690]
  
Vist l'expedient relatiu a la modificació puntual núm. 3 del projecte de delimitació de sòl urbà, relativa a ajust d'alineacions, en el municipi de la Mata, i de conformitat amb els següents
  
Antecedents
  
Primer
  
Amb data 13 de març de 2002, el ple de l'Ajuntament de la Mata de Morella va acordar sotmetre a informació pública la modificació puntual núm. 3 del projecte de delimitació del sòl urbà d'eixe municipi, mitjançant edictes publicats en el periòdic Mediterráneo de 7 de maig de 2002 i en el Diari Oficial de la Generalitat Valenciana número 4.250, de 16 de maig de 2002. Durant el període d'exposició pública no es va produir cap al·legació.
  
Amb data 20 de juny de 2002, el ple de l'Ajuntament procedix a l'aprovació provisional de la citada modificació.
  
Segon
  
El 2 de juliol de 2002, té entrada en el Registre General de la Conselleria d'Obres Públiques, Urbanisme i Transports a Castelló, escrit de l'Ajuntament de la Mata de Morella, mitjançant el qual sol·licita l'aprovació definitiva de la modificació núm.3.
  
Tercer
  
La documentació està formada per memòria informativa i justificativa i plànols d'informació de planejament vigent i plànols d'ordenació amb les modificacions proposades.
  
Quart
  
La modificació puntual núm. 3 del projecte de delimitació del sòl urbà de la Mata de Morella pretén l'ajust de determinades alineacions en el nucli històric de la població amb l'objecte de garantir un millor curs del trànsit rodat.
  
D'una banda, en el carrer de Sant Roc s'elimina una part residual de vial en una zona d'elevat pendent topogràfica, que en cas contrari dificultaria molt el trànsit rodat de manera que, en conseqüència, s'augmenta la parcel·la edificable adjacent.
  
D'altra banda, en el carrer Sant Gil, en el seu encreuament amb el carrer Major, es pretén eliminar una parcel·la edificable passant la superfície a sòl dotacional públic, amb l'objecte d'eliminar l'estretor que es produïx, ja que arriba a incapacitar l'entrada de vehicles.
  
En la memòria s'assenyala que es dóna compliment al que establix l'article 17 de l'annex al Reglament de Planejament de la Comunitat Valenciana, aprovat pel Decret 201/1998, de 15 de desembre del Govern Valencià, (en avant RPCV).
  
Fonaments de dret
  
Primer
  
La tramitació de la modificació ha sigut correcta, d'acord amb l'article 55 en concordança amb el 38 de la Llei 6/1994, de 15 de novembre, Reguladora de l'Activitat Urbanística (en avant LRAU).
  
Segon
  
La documentació està completa, als efectes del que disposa l'article 27 de la LRAU.
  
Tercer
  
La modificació que s'examina suposa la introducció d'alteracions en l'ordenació detallada del sòl urbà, en el sentit de reajustar unes alineacions, sense que per això es produïsca disminució de sòl reservat a dotacions públiques ni cap augment d'aprofitament lucratiu privat.
  
Tal com reiteradament ha establit la jurisprudència, la determinació concreta de l'ordenació detallada en el sòl urbà s'emmarca clarament dins de la discrecionalitat del planejament urbanístic, i en estos casos l'administració té àmplia llibertat per a elegir la forma en què el territori ha de quedar ordenat.
  
Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan d'estes determinacions es tracte, aquella discrecionalitat ha de ser realitzada per l'Ajuntament, des de la representació que li conferix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (en avant LRAU) arreplega clarament esta línia jurisprudencial. Així, l'article 40 d'esta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat. Cal únicament, en supòsits com el que ens ocupa, un control autonòmic de legalitat, ja que, com assenyala l'article 40.1, últim paràgraf, de la LRAU, ?la Generalitat no podrà aprovar definitivament els plans que incórreguen en infracció d'una disposició legal estatal o autonòmica?.
  
Quart
  
La modificació planteja canvis que es justifiquen en la inadequada trama viària que impossibilita el correcte trànsit públic del trànsit rodat, i fa impossible fins i tot l'accés de vehicles de servicis públics que per circumstàncies de necessitat hagueren de travessar el carrer. Amb la modificació es produïx un ajust en l'alineació esquerra que elimina l'immoble que ocasiona l'estretor, i no es lesiona element singular d'especial rellevància patrimonial que poguera impedir esta circumstància.
  
Amb la pretesa modificació no es produïx, com reiteradament s'ha dit, augment de l'edificabilitat prevista en el projecte de delimitació del sòl urbà de la Mata de Morella, ni s'ocasiona cap minva en els espais públics previstos, per la qual cosa es dóna compliment al que establixen els articles 17 de l'annex del Reglament de Planejament de la Comunitat Valenciana, aprovat pel Decret 201/1998, de 15 de desembre del Govern Valencià, (en avant RPCV), i l'article 55.3 de la LRAU.
  
Cinqué
  
De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta a previ dictamen de la Comissió Territorial d'Urbanisme, dictamen que en el cas de municipis de menys de 50.000 habitants, com és el cas de la Mata de Morella, tindrà directament efectes de resolució executòria.
  
En virtut de tot el que antecedix, la Comissió Territorial d'Urbanisme de Castelló acorda aprovar definitivament la modificació núm. 3 del projecte de delimitació del sòl urbà de la Mata de Morella.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 22 de juliol de 2002.- El secretari de la Comissió Territorial d'Urbanisme: Fernando Renau Faubell.